बृहस्पतिस्मृतिः/अदेयदेयदत्तानि
एषाखिलेनाभिहिता संभूयोत्थाननिष्कृतिः   ।
अदेयदेयदत्तानां अदत्तस्य च कथ्यते   ।। १,१४.१  ।।

सामान्यं पुत्रदारादि सर्वस्वं न्यासयाचितम्  ।
प्रतिश्रुतं तथान्यस्य न देयं त्वष्टधा स्मृतम्  ।। १,१४.२  ।।

कुटुम्बभक्तवसनाद्देयं यदतिरिच्यते   ।
मध्वास्वादो विषं पश्चाद्दातुर्धमोऽन्यथा भवेत् ।। १,१४.३  ।।

सप्तारामाद्गृहक्षेत्राद्यद्यत्क्षेत्रं प्रचीयते   ।
पित्रा वाथ स्वयं प्राप्तं तद्दातव्यं विवक्षितम्  ।। १,१४.४  ।।

स्वेच्छादेयं स्वयं प्राप्तं बन्धाचारेण बन्धकम्  ।
वैवाहिके क्रमायाते सर्वदानं न विद्यते   ।। १,१४.५  ।।

सौदायिकक्रमायातं शौर्यप्राप्तं च यद्भवेत् ।
स्त्रीज्ञातिस्वाम्यनुज्ञातं दत्तं सिद्धिं अवाप्नुयात् ।। १,१४.६  ।।

सर्वस्वगृहवर्जं तु कुटुम्बभरणादिकम्  ।
यद्द्रव्यं तत्स्वकं देयं अदेयं स्यादतोऽन्यथा   ।। १,१४.७  ।।

विभक्ता वाविभक्ता वा दायादाः स्थावरे समाः   ।
एको ह्यनीशः सर्वत्र दानादापनविक्रये   ।। १,१४.८  ।।

भृतिस्तुष्ट्या पण्यमूलं स्त्रीशुल्कं उपकारिणे   ।
श्रद्धानुग्रहसंप्रीत्या दत्तं अष्टविधं स्मृतम्  ।। १,१४.९  ।।

शूद्रे समगुणं दानं वैश्ये तद्द्विगुणं स्मृतम्  ।
क्षत्रिये त्रिगुणं दानं ब्राह्मणे षड्गुणं स्मृतम्  ।। १,१४.१०  ।।

श्रोत्रिये चैव साहस्रं उपाध्याये तु तद्द्वयम्  ।
आचार्ये त्रिगुणं ज्ञेयं आहिताग्निषु तद्द्वयम्  ।। १,१४.११  ।।

आत्मिके ज्ञातसाहस्रं अनन्तं त्वग्निहोत्रिणि   ।
सोमपे शतसाहस्रं अनन्तं ब्रह्मवादिनि   ।। १,१४.१२  ।।

स्त्रीधनं स्त्री स्वकुल्येभ्यः प्रयच्च्छेत्तं तु वर्जयेत् ।
कुल्याभावे तु बन्धुभ्यः तदभावे द्विजातिषु   ।। १,१४.१३  ।।

मदूर्ध्वं इति यद्दत्तं न तत्सत्त्वावहं भवेत् ।
तेनेदानीं अदत्तत्वान्मृते रिक्थिनं आपतेत् ।। १,१४.१४  ।।

क्रुद्धहृष्टप्रमत्तार्त बालोन्मत्तभयातुरैः   ।
मत्तातिवृद्धनिर्धूतैः संऊढैः शोकवेगिभिः   ।। १,१४.१५  ।।

नन्ददत्तं तथैतैर्यत्तददत्तं प्रकीर्तितम्  ।। १,१४.१६  ।।

प्रतिलाभेच्छया दत्तं अपात्रे पात्रशङ्कया   ।
कार्ये वाधर्मसंयुक्ते स्वामी तत्पुनराप्नुयात् ।। १,१४.१७  ।।

अदत्तभोक्ता दण्ड्यः स्यात्तथादेयप्रदायकः   ।। १,१४.१८  ।।